<classify> MKOA wa Kagera ambao kwa siku tatu ulikuwa umekosa huduma ya umeme, sasa unapata huduma hiyo baada ya Shirika la Umeme Tanzania TANESCO kushughulikia hitilafu.Hitilafu ilitokea Uganda, huku ikielezwa kuwa jitihada zinafanyika kuwezesha mikoa isiyo katika gridi ya Taifa nchini zinaunganishwa ikiwemo sehemu ya Kagera.Kwa mujibu wa taarifa ya Ofisi ya Uhusiano Tanesco, Makao Makuu jana kwa vyombo vya habari, huduma ya umeme ilirejea juzi saa 2:40 usiku ikiwa ni siku tatu tangu ilipokosekana na kusababisha adha kwa baadhi ya wakazi wa mkoa huo wa mpakani.Ilieleza kuwa chanzo cha hitilafu ni mti wa Caristus kuangukia nguzo za umeme mkubwa mnara namba 77 na 78 nchini Uganda na kukata waya katika njia ya umeme inayotoka Masaka nchini Uganda hadi Kagera, Tanzania.Watalaamu na mafundi walifanya kazi usiku na mchana kuhakikisha huduma ya umeme imerejea, ambapo viongozi waandamizi kutoka Tanzania Tanesco wakiongozwa na Naibu Mkurugenzi Mtendaji Usafirishaji Umeme na Wizara ya Nishati wakiongozwa na Naibu Kamishna wamekuwapo Masaka nchini Uganda kuhakikisha kazi hiyo inayofanywa na mafundi wa Uganda inakamilika na huduma ya umeme kurejea, ilisema taarifa hiyo.  <topic>: KITAIFA 